A lezárt öltöző esete Pilisvörösvár Szent Erzsébet u 37. alatt        
(délután 14:00 órától este 19:00 óráig)
Nem szeretnénk máshol sportolni, de sajnos lehet, hogy rákényszerülünk. Mi ezt szerettük és szeretjük akkor is, ha a városunk általunk megválasztott vezetői ezt a törvényben előírt feladatot nem látják el kellő gondoskodással. Itt nem egy emberről, hanem száznál is több igazi kis sportolókról hoznak meg a fejük felett olyan döntéseket, amellyel nem csak szüleiket, hanem a város összes sportszerető polgárát megbotránkoztatja.

Jussanak eszükbe a „tisztelt képviselőtestület” tagjainak Szent Györgyi Albert szavai:

„A sport elsősorban szellemi fogalom. Egy sportcsapat a társadalomnak kicsinyített képe, a mérkőzés az életért való nemes küzdelem szimbóluma. (...) A sport a játék alatt tanítja meg az embert rövid idő alatt a legfontosabb polgári erényekre: az összetartásra, az önfeláldozásra, az egyéni érdek teljes alárendelésére, a kitartásra, a tettrekészségre, a gyors elhatározásra, az önálló megítélésre, az abszolút tisztességre, és mindenekelőtt a "fair play", a nemes küzdelem szabályaira.”
A „pályán” gyermekeik szívűkkel, lelkükkel küzdenek a győzelemért, nem csak magukért, az egyesületért, hanem talán Pilisvörösvár hírnevéért is. Kitartásukkal, tettrekészségükkel már nagyon sok sikert megértek, ezek közül is kiemelkedik a 2011-es év országos diákolimpia országos döntőbe jutás 2000-es korosztályban, 2011-2012 MB II. U13 csapat 3. helyezés, U15 csapat 3. helyezés. Pilisvörösvár a labdarúgásban ilyen előkelő helyezéseket még nem ért el.
2012. szeptember 19. napján 14:00 órakor mégis megdöbbent és megszeppent gyerek arcokat láttam az öltöző épülete előtt. Mi lesz velünk - csak ez volt olvasható – a szemükből.

Elérkezett az, amire eddig senki sem számított, az MB II. nyugati csoportjában játszó U13 és U15 korosztályoknak mérkőzéseire érkező játékvezetőket az önkormányzat által lecserélt zárak és lezárt bírói öltöző fogadta.  A pályahitelesítési dokumentumok a bírói öltözőben voltak, a bírók jóindulatán múlott a mérkőzések megrendezése. 
Szégyenszemre a játékvezetők a klubhelység raktárában öltöztek át a mérkőzésekre mivel a helységek nyitásához a megadott telefonszám kifüggesztése a mérkőzés kezdete előtt történt néhány perccel.

Mégis játszani kellett, és játszottak.

Megmutatták, hogy milyen is egy csapat, de a „nagyjaink” ezt még soha nem látták, mert bennük lehet soha nem voltak meg ezek készségek, vagy már rég elfelejtették az összetartást, az egyéni érdekek teljes alárendelését, az abszolút tisztességet, és mindenekelőtt a „fair play”-t.
Mivel a hét végén ismét bajnoki fordulót játszik mind két korosztály, a mezeket mosásra egy pár lelkes sportot szerető szülő vitte haza kimosni, mivel az egyesület tulajdonát képező mosógépek szintén zárt ajtó mögött voltak, és a kifüggesztet telefonszám nem volt elérhető.

A képviselőtestület egyoldalú döntése váratlan, szülői szemmel nézve gyermekein „arcul ütését” jelenti. Mint szülő ezt nem engedhetem meg senkinek. Tiszteletre és becsületességre tanítom a gyermekeim, de egyben elvárom, velük szemben is ugyan ezt.
Eddig csak a felnőtt („idegenlégiós”) csapat okozott gondot a képviselőtestületnek, de úgy látom, hogy egyébként sikeres utánpótlás nevelés is terhükre van. Lehet, hogy csak az a baj, hogy gyermekeink labdarúgók.
Egyben megemlíteném a 2012 januárjában életbe lépett sportörvény ide vonatkozó paragrafusát: 

A helyi önkormányzatok sporttal kapcsolatos feladatai:
55. § (1) A települési önkormányzat - figyelemmel a sport hosszú távú fejlesztési koncepciójára -:

a) meghatározza a helyi sportfejlesztési koncepciót, és gondoskodik annak megvalósításáról,

b) az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,

c) fenntartja és működteti a tulajdonát képező sportlétesítményeket,
d) megteremti az önkormányzati iskolai testnevelés és sporttevékenység gyakorlásának feltételeit.

(2) A helyi önkormányzat az (1) bekezdésben foglaltakon kívül - a közoktatásról szóló törvényben meghatározottak szerint - biztosítja az önkormányzati iskolai sportkörök működéséhez szükséges feltételeket.

(5) A helyi önkormányzatok a sporttal kapcsolatos feladataik ellátásához a költségvetési törvény szerint normatív hozzájárulásban részesülnek.

(6) Az e törvényben meghatározott feladatai alapján a tízezernél több lakosú helyi önkormányzatok rendeletben állapítják meg a helyi adottságoknak megfelelően a sporttal kapcsolatos részletes feladatokat és kötelezettségeket, valamint a költségvetésükből a sportra fordítandó összeget.
Mit válaszoljunk gyermekeinknek ezek után, ha felteszik, a kérdést, mit kell tenniük ahhoz, hogy folytatni tudják együtt csapatként a labdarúgást? Hazudjunk valami szépet és minden megy tovább valahogy más színekben más felirattal, vagy van-e a képviselő testületben olyan bátor ember, aki nekünk és gyermekeinknek meg tudja adni a választ.
2012. szeptember 19. napján 19:00 órakor kezd minden elcsendesedni, sötétedik, az épület ajtaja nyitva, ki és mikor zárja be nem tudható, elindulunk haza és látjuk gyűlni a viharfelhőket a pilisvörösvári utánpótlás labdarúgása felett. A közeledő vihar nem azt jelenti, hogy ezeket a gyerekeket elmossa, mert Ők megtanultak, tisztességesen küzdeni, olykor az árral szemben is, mi a szülők pedig mögöttük állunk.
